**339/2016.(X.27.) Kgy. sz. határozat**

1./ A Közgyűlés – Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 14. §-a és a rendelet mellékletét képező Versenyeztetési szabályzat alapján – a szombathelyi 6283/2 hrsz.-ú, Szombathely, Kossuth Lajos utca 2. szám alatti, 718 m2 területű „étterem, konyha” megnevezésű ingatlant nyilvános pályázati eljárás útján értékesíti azzal, hogy az ingatlan kikiáltási árát 180.000.000,- Ft + ÁFA azaz száznyolcvanmillió forint + ÁFA összegben állapítja meg.

A pályázat nyertese az az ajánlattevő lesz, aki a pályázati feltételeknek megfelel és összességében a legelőnyösebb ajánlatot teszi.

Az ajánlatokat a Közgyűlés bírálja el az alábbi szempontok alapján:

* Az ajánlattevő által vállalt vételár nagysága, ami legalább 180.000.000,- Ft + ÁFA.
* Az ajánlattevőnek a vételár megfizetésének módjára és határnapjára tett nyilatkozata.
* Az ingatlanban folytatni kívánt tevékenységre, az ingatlan hasznosítására vonatkozó leírás.

2./ A Közgyűlés felhatalmazza a polgármestert, hogy az előterjesztés mellékletében foglalt pályázati felhívás alapján az ingatlan értékesítésére vonatkozóan a pályázatot írja ki.

3./ A Közgyűlés az ajánlatok bontásában részt vevő 5 tagú bíráló bizottság tagjai közé az alábbi két városi képviselőt választja meg:

Lendvai Ferenc

Dr. Ipkovich György

4./ A Közgyűlés a Kamilla Egészségcentrum Kft.-vel a Szombathely, Kossuth Lajos utca 2. számú ingatlanra kötött bérleti szerződést a pályázati eljárás idejére, legfeljebb 2016. december 31. napjáig változatlan feltételekkel meghosszabbítja azzal a kikötéssel, hogy

- a bérbeadót a bérlő által saját kockázatára, utólagos elszámolás nélkül eszközölt beruházások, beszerzett ingóságok, berendezések, felszerelési tárgyak tekintetében semminemű kötelezettség nem terheli, amelyet a szerződés módosításának aláírásával a bérlő is elismer,

- bérlő 2016. december 31. napján kiköltözik,

- amennyiben a bérlő az ingatlan birtokbaadásával késedelembe esik, napi 50.000,- Ft összegű kötbér fizetésére köteles.

5./ A Közgyűlés felhatalmazza a Polgármestert, hogy a Kamilla Egészségcentrum Kft.-vel a 4./ pont szerinti bérleti szerződés módosítást megkösse.

6./ A Közgyűlés felhatalmazza a Polgármestert, hogy benyújtott pályázatok esetén a pályázat elbírálására vonatkozó javaslatot, pályázatok hiányában a bérleti szerződés hosszabbítására vonatkozó javaslatot terjessze a Közgyűlés elé.

**Felelős**: Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(végrehajtásért felelős:

Lakézi Gábor, a Városüzemeltetési Osztály vezetője)

**Határidő:** pályázat kiírására: 2016. november 8.

5. pont: 2016. október 31.

6. pont: 2016. decemberi Közgyűlés